《余居吴兴泛金溪上暇日率同志拿小舟载鱼鳖虾》
宋代·葛立方

渔师竟日渔，水族作斤卖。
小捐使鬼兄，大载获鳞介。
鲲鲸未易罗，所得亦殊态。
青蛙尽公私，朱鲔兼小大。
霜鲈尚顷针，土负或黏块。
轮囷积文螺，郭索走苍蟹。
湿沫相煦濡，自分煮姜芥。
岂知恻隐人，规作江湖贷。
因呼小青翰，放留舞澎湃。
趺坐延黑衣，号佛指清濑。
经翻流水篇，梵起鱼山呗。
倾盆带寒藻，圉圉看于迈。
惊疑或依蒲，喜跃或生喝。
快若鹰辞鞲，欢如囚破械。
定非校人池，恐是余不派。
愿汝藉佛力，永脱钩网债。
口腹聊尔耳，香饵莫渠爱。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。